Beurtkrag: Donker nag gee ons Vrydag krag | Netwerk24
Beurtkrag: Donker nag gee ons Vrydag krag
Deur William Horne 08 November 2019 08:59
Eskom sê die beurtkrag van Donderdagaand het hom toegelaat om noodreserwes weer op te bou, en "dinge lyk nou baie beter".
Eskom waarsku die kragnetwerk is onder druk. Foto: Unsplash
Die nutsmaatskappy het Vrydag aan Netwerk24 bevestig dat die noodtoepassing van beurtkrag van 22:00 Donderdagaand tot 05:00 Vrydagoggend die kragreus 'n broodnodige kans gegee het om sy noodstelsels se reserwes aan te vul.
Beurtkrag is oornag in werking gestel nadat Eskom heelweek gewaarsku het dat daar enorme druk op die kragnetwerk is weens onbeplande onderhoud by van sy steenkoolkragsentrales. Eskom se noodkragbronne – dieselkragsentrales en pompopgaarskemas – kon nie meer voorbly nie.
Dié noodstelsels was grootliks al wat die ligte die afgelope week aan gehou het.
Eskom het aanvanklik verwag dat sy verlies aan eenhede teen Donderdag sou verbeter en weer binne die veiligheidsmarge sou val. Die kragreus kan tot 9 500 megawatt se opwekkingskapasiteit verloor voordat noodstelsels noodsaaklik raak om die ligte aan te hou.
Drie bykomende eenhede by van sy steenkoolkragsentrales het Donderdag toe egter skielik óók onklaar geraak en nóg druk op sy noodstelsels geplaas.
Dikatso Mothae, Eskom-woordvoerder, het Vrydag egter verduidelik dat eenhede nou weer aanlyn kom, en dat die kans om noodreserwes te kon opbou Donderdagaand en vroeg Vrydagoggend nou beteken dat daar weer 'n baie groter veiligheidsmarge is – selfs al sukkel ander steenkoolkrageenhede langer as verwag om weer aanlyn te kom.
"Dinge lyk nou baie beter," sê sy.
"As iets nie daadwerklik verder fout gaan nie verwag ons dat die ligte vandag (Vrydag) sal aan bly." Eskom se noodreaksie-beheersentrum vergader volgens Mothae Vrydagmiddag, waarna die risiko vir beurtkrag oor die naweek bekend gemaak sal word.
Beurtkrag is ingestel in die week van pres. Cyril Ramaphosa se tweede beleggingskonferensie. Op ’n paneelbespreking op dié konferensie het Mark Cutifani, uitvoerende hoof van Anglo American, juis gesê die onsekerheid oor kragverskaffing is ’n enorme probleem vir dié mynreus.
Daar is wel tans ’n kragonderbreking in Bryanston, Johannesburg. Dis weens probleme met toerusting by ’n substasie.
Eskom sny byna treine se krag
Buurlande skuld meer as R600 m. aan Eskom – Pravin
Eskom: Zim-skuld klein teenoor munisipaliteite s’n
WNNR identifiseer 3 nuwe sones vir hernubare krag
Meshoe wil lyfstraf na skole en huise terugbring